**Duminică de vară-n sat**

*Ina M.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cum cântă greierii în ziua fierbinte de vară...

Stau și-i ascult în iarba-'naltă pentru a mia oară!

Un guguștiuc pe cablul mult prea-ncins de soare

Își cântă dorul pentru o porumbiță...oare

Va vrea ea să primească iubirea dăruită

De-o inimă micuță ascunsă sub aripă?

Zeci de ciripitoare în pene cenușii,

La care vrăbiuțe le spunem, tu le știi,

Se ceartă într-un pom bătrân și găunos,

Deasupra unui câine ce strânge-n labe-un os...

Deodată se așterne o mantie... tăcere,

Vara își arde ziua așa cum timpu'- o cere,

Însă ceasul cel harnic își plimbă- n cerc minute

Și limba cea mai scurtă orele le asmute

Spre seara mult mai blândă-a duminicii de august

Când ulița cu oameni începe-a prinde gust:

Vreo trei femei la poartă impărtășesc povești

Iar doi bărbați ciocnesc paharele popești,

Cinci copilandri-aleargă prin praful ridicat

Și câinii de prin curți se lăfăie-n lătrat...

Mugește vaca-n staul chemând-o pe stăpână,

Vremea este s-o mulgă, noaptea în zi se-ngână.

Eu stau în iarba-'naltă și-mi țin cu greu suflarea,

Să nu dispară vraja ce mi-a deschis cărarea

Către sătucul mic, topit în spuza verii,

Duminică trezit, către lăsatul serii...